Ulrik Kragh (V), 2004-05-06:
Jeg vil gerne bede om 5 minutter, hvis det er i orden.
Med hensyn til beslutningsforslag nr. B 186 om fastsættelse af en adfærdskodeks for udsendte soldater, som er det, jeg i første omgang vil koncentrere mig om, og så kommer Venstres ordfører på det andet forslag bagefter, så kan vi fremføre, at seksuelt misbrug og handel med kvinder til prostitution er usmageligt og skal bekæmpes.
Det er vigtigt for Venstre at fastslå, inden vi tager debatten om SF's beslutningsforslag om fastsættelse af en adfærdskodeks for udsendte soldater. For at sætte tingene i perspektiv ville jeg gerne berette om en køretur, jeg havde på Solsortesletten fra Pristina til Mitrovica i Kosovo i september 2002.
Jeg undrede mig over, hvor den velstand kom fra, og fik den forklaring, at det var den lokale mafias bordeller.
Det var skræmmende at se, hvor mange penge de skrupelløse bagmænd scorede på de tvungne kvinder.
Jeg følte lede ved at tænke på det, og det ligger mig personligt på sinde, at dansk international indsats kan være behjælpelig med at imødegå den form for misbrug af kvinder.
Virkemidlerne til bekæmpelsen af trafficking og misbrug af kvinder til prostitution skal være de rigtige.
Det er virkemidler, som giver effekt.
Derimod finder Venstre, at SF's og andres moralske klapjagt på og konstante mistænkeliggørelse af danske soldater er usmagelig og usaglig.
Når man hører retorikken, lyder det til tider, som om danske jensers primære funktion er utugt i prostitueredes skød.
Det billede kan jeg slet ikke genkende, og jeg synes, at de, der fremfører det, burde koncentrere sig om det væsentlige frem for den usmagelige mistænkeliggørelse af danskere, som hver dag sætter deres liv på spil for at sikre andre menneskers frihed og fremtid. Folketingets Forsvarsudvalg har behandlet emnet om en adfærdskodeks ved spørgsmål til ministeren og ved åbent samråd.
Ved de tidligere behandlinger har Venstre tilkendegivet, at vi ikke kan støtte forslaget om særlige indskrænkninger af soldaternes frihed i deres fritid.
Den holdning har vi stadig, og derfor kan vi selvfølgelig heller ikke støtte forslaget i dag.
Forsvaret har lavet en udmærket personalepolitik for soldaters opførsel under udsendelse.
Heraf fremgår det, at soldater ikke må have privat samkvem, herunder brug af prostituerede, i missionsområdet.
Så langt er det relevant at have regler.
Der, hvor Venstre finder forslaget her for vidtgående, er, når danske soldater tages ud af missionsområdet for at få hvile og genopbygning.
Den type orlov er typisk en 60-timers-orlov, hvor soldaterne transporteres ud af missionsområdet, f.eks. til et naboland. Venstre forventer, at de danske soldater opfører sig ordentligt, når de er i disse orlovssituationer og holder fri.
Det er alt i alt meget fornuftigt. Men når det er sagt, så er vilkåret altså, at den enkelte person har fri.
Hvis en soldat som privatperson i sin fritid besøger en prostitueret, og det ellers foregår lovligt i det land, hvor det nu engang foregår, så er det ikke noget, Venstre vil blande sig i.
Prostitution er lovligt i Danmark, og hvis prostitution også er lovligt i landet, hvor soldaten har orlov og holder fri, så er det et privat anliggende.
Det skal vi ikke blande os i, og derfor afviser vi forslaget.